SALUDSOD DAGITI AGTUTUBO
Panamarsua Wenno Ebolusion?
—Paset 2: Apay a Masapul a Kuestionaram ti Ebolusion?
Magulguluan ni Alex. Inkakaubinganna ti mamati iti Dios ken iti panamarsua. Ngem ipappapilit ti maestrona iti biology a ti ebolusion ket pudno ken naibatay iti mapagtalkan a nasirarak ti siensia. Saan a kayat ni Alex ti maibilang nga ignorante. ‘Ngamin,’ pampanunotenna, ‘no napaneknekanen dagiti sientista a pudno ti ebolusion, asinoak koma tapno kuestionarak ida?’
Kasta kadi met ti situasionmo? Nalabit sipud kinaubingmo, patiemon ti kuna ti Biblia: “Ti Dios pinarsuana ti langlangit ken ti daga.” (Genesis 1:1) Ngem iti nabiit pay, adda dagiti mangkomkombinsir kenka a sarsarita laeng ti panamarsua ken ti ebolusion kano ti pudno. Rumbeng kadi a patiem ida? Apay a masapul a kuestionaram ti ebolusion?
Dua a rason a masapul a kuestionaram ti ebolusion
Saan nga agtutunos dagiti sientista maipapan iti ebolusion. Iti laksid ti pinullo a tawtawen a panagsirarak, awan pay ti panangilawlawag maipapan iti ebolusion a pagtutunosan ti amin a sientista.
Panunotem: No saan a makapagtutunos dagiti sientista maipapan iti ebolusion
—idinto ta isuda koma ti eksperto —kamalika kadi no kuestionaram dayta? —Salmo 10:4.
Napateg no ania ti patiem. “No naiparna laeng a timmaud ti biag, awan ngarud serserbi ti biagtayo ken ti amin a banag iti unibersotayo,” kuna ti agtutubo a ni Zachary. Adda puntona. Ngamin, no agpayso ti ebolusion, kasla awan aniaman a manayon a panggep ti biag. (1 Corinto 15:32) Ngem no pudno ti panamarsua, makabiroktayo kadagiti makapnek a sungbat dagiti saludsod maipapan iti panggep ti biag ken iti mapasamak iti masanguanan.
—Jeremias 29:11.
Panunotem: Ania ti maitulongna iti biagmo no maammuam ti kinapudno maipapan iti ebolusion ken panamarsua?
—Hebreo 11:1.
Dagiti saludsod a pagpanunotam
TI KUNADA: ‘Amin a banag iti uniberso ket resulta ti naiparna a nakapigpigsa a panagbettak (big bang).’
Siasino wenno ania ti makagapu iti nakapigpigsa a panagbettak?
Ania ti mas nakappapati
—awan nagtaudan ti amin wenno adda nangpataud iti amin?
TI KUNADA: ‘Naggapu ti tao kadagiti animal.’
No naggapu ti tao kadagiti animal
—kas pagarigan, kadagiti sunggo —apay ngarud a nagdakkel ti nakaidumaan ti abilidad ti tattao nga agpanunot no idilig kadagiti sunggo? *
Apay a nakaskasdaaw unay ti kinakomplikado uray dagiti “kasisimplean” a kita ti biag? *
TI KUNADA: ‘Napaneknekanen a pudno ti ebolusion.’
Ti kadi tao a mangibagbaga iti dayta inusignan a mismo dagiti ebidensia?
Mano ti mamati iti ebolusion gapu laeng ta naibaga kadakuada a patien kano dayta ti amin a nalaing a tattao?
^ par. 18 Mabalin a kuna ti dadduma a nalalaing dagiti tattao ta dakdakkel ti utekda ngem kadagiti sunggo. Ngem tapno maammuam dagiti rason a saan nga umiso dayta nga argumento, kitaem ti broshur a The Origin of Life—Five Questions Worth Asking, panid 28.
^ par. 19 Kitaem ti broshur a The Origin of Life—Five Questions Worth Asking, panid 8-12.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn war_Latn ilo_Latn war_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn eng_Latn